ไฟแนนเชียลไดเจส
อีทีเอฟ SET100 เทรด 21 ก.พ.นี้
20 ก.พ. 2556

อีทีเอฟ SET100 เทรด 21 ก.พ.นี้
นางเกศรา มัญชุศรี รองผู้จัดการ สายงานการตลาด ตลาดหลักทรัพย์แห่งประเทศไทย เปิดเผยว่า กองทุนเปิดไทยเด็กซ์ SET100 ETF “TH100” ซึ่งเป็นกองทุนรวมอีทีเอฟที่มีนโยบายลงทุนเพื่อสร้างผลตอบแทนอ้างอิงกับดัชนี SET100 จะเข้าซื้อขาย ตั้งแต่วันที่ 21 ก.พ. 2556 เป็นต้นไป 
ในปี 2555 ดัชนี SET100 เพิ่มขึ้นกว่า 33% มีอัตราเงินปันผลตอบแทน 3.07% รวมผลตอบแทนประมาณ 37% และผู้ที่ลงทุนใน TH100 จะได้รับความสะดวกเสมือนซื้อขายหุ้นทั้ง 100 ตัว โดยจะได้รับผลตอบแทนที่ดีตามดัชนี SET100 และสามารถเลือกจังหวะการซื้อขายได้ในราคาตลาดเหมือนกับการซื้อขายหุ้น โดยในเดือน ม.ค.ที่ผ่านมาดัชนี SET100 เพิ่มขึ้น 5.47%
นายวิน อุดมรัชตวนิชย์ ประธานเจ้าหน้าที่บริหาร บลจ.วรรณ ในฐานะผู้นำนวัตกรรมด้านการลงทุนในอีทีเอฟ เชื่อมั่นว่า TH100 จะช่วยสนับสนุนและส่งเสริมการลงทุนในรูปแบบอ้างอิงกับดัชนี (Passive Investment) ให้กับนักลงทุนและเป็นอีกขั้นหนึ่งของการพัฒนาตลาดทุนของประเทศไทยให้ก้าวสู่การเป็นตลาดทุนที่สำคัญแห่งหนึ่งในระดับนานาชาติ
บลจ.ทองออกแคมเปญออมทองคำ 
นางกฤษณา วิเศษสินธุ์ กรรมการผู้จัดการ บริษัทหลักทรัพย์จัดการกองทุน (บลจ.) ทองคำ แอสเซท เปิดเผยว่า บริษัทออกแคมเปญ “ออมทองจากหลักร้อยสู่หลักล้าน” โดยเปิดโอกาสให้ผู้ที่สนใจเริ่มต้นลงทุนในทองคำแท่ง ผ่านกองทุนเปิดทีซี ทองคำแท่ง ด้วยเงินลงทุนขั้นต่ำเพียง 100 บาทเท่านั้น
ทั้งนี้ กองทุนมีนโยบายการลงทุนในทองคำแท่ง 96.5% และเก็บรักษาในประเทศเพียง บลจ.เดียว โดยอ้างอิงราคาทองคำแท่ง London Gold A.M. Fixing
“บริษัทมีแผนเจาะกลุ่มที่เริ่มต้นทำงานและสาวโรงงาน ซึ่งอาจยังมีรายได้ไม่มาก รวมถึงกลุ่มคนที่ไม่มีเวลา เช่น หมอ พยาบาล แต่อยากออมทองคำ เพื่อกระตุ้นยอดขายกองทุนให้ถึง 100 ล้านบาท จากที่ออกกองทุนมาในเดือน พ.ค.ปีที่ผ่านมา จนถึงปัจจุบันมีขนาดสินทรัพย์ 7 ล้านบาท” นางกฤษณา กล่าว
นอกจากนี้ บริษัทได้เพิ่มช่องทางลงทุนผ่าน บล.โนมูระ พัฒนสิน ที่มีสาขา 20 แห่งทั่วประเทศ โดยลงทุนขั้นต่ำ 1,000 บาท และสามารถซื้อขายผ่านเว็บไซต์ได้
“ตอนนี้น่าจะเป็นจังหวะที่ดีในการสะสมทองคำ โดยมองแนวรับ 1,500-1,600 เหรียญสหรัฐ/ออนซ์ และหากเงินลงทุนโยกออกจากตลาดหุ้นเพื่อทำกำไรก็อาจกลับมาลงทุนทองคำได้ โดยบริษัทมองราคาเป้าหมายปีนี้ไว้ที่ 1,900 เหรียญสหรัฐ” นางกฤษณา กล่าว
CPALL แจกปันผล 90 สต./หุ้น
คณะกรรมการบริษัท ซีพี ออลล์ (CPALL) มีมติให้จ่ายเงินปันผลสำหรับปี 2555 ให้แก่ผู้ถือหุ้นที่มีชื่อในทะเบียนวันที่ 8 พ.ค.นี้ ในอัตราหุ้นละ 0.90 บาท รวมเป็นเงินทั้งสิ้น 8,084,791,213.20 บาท คิดเป็นอัตรา 81% ของกำไรสุทธิ ทั้งหมด 11,023 ล้านบาท หรือหุ้นละ 1.23 บาท เติบโต 37% จากปี 2554